**VYHLÁSENIE O ROZPOROCH**

**Návrh nariadenia vlády Slovenskej republiky, ktorým sa ustanovujú citlivé oblasti a zraniteľné oblasti sa predkladá s rozporom so Slovenskou poľnohospodárskou a potravinárskou komorou Bratislava a Oravskou poľnohospodárskou a potravinárskou komorou Dolný Kubín.**

V rámci medzirezortného pripomienkového konania uplatnili zásadné pripomienky **Slovenská poľnohospodárska a potravinárska komora Bratislava a Oravská poľnohospodárska a potravinárska komora Dolný Kubín.**

Na rozporovom rokovaní dňa 7. apríla 2017 a na rozporovom konaní na úrovni štatutárov dňa 23. mája 2017 neboli odstránené rozpory k nasledovným **zásadným pripomienkam:**

**Slovenská poľnohospodárska a potravinárska komora Bratislava**

Vznáša výhrady voči zaradeniu pozemkov poľnohospodársky využívaných v obci Bystričany v okrese Prievidza a obciach Beňadiková, Jakubovany, Hybe, Liptovská Kokava, Králová Lehota, Liptovský Hrádok, Liptovský Mikuláš v okrese Liptovský Mikuláš v obciach Istebné, Párnica, Veličná v okrese Dolný Kubín a obciach Klín, Rabča, Rabčice, Sihelné, Zubrohlava v okrese Námestovo do zraniteľných oblastí.

Odôvodnenie:

Dotknuté podniky neboli informované o zaradení nimi užívaných poľnohospodárskych pozemkov do zraniteľných oblastí, v dôsledku čoho neprispôsobili svoj osevný postup a hospodárenie podmienkam zraniteľných oblastí v predmetných lokalitách. Prijatím návrhu nariadenia dôjde k zhoršeniu podnikateľského prostredia a poklesu poľnohospodárskej produkcie v týchto oblastiach. V prípade obce Bystričany ide o katastrálne územie dlhodobo nosné z pohľadu produkcie obilnín, cukrovej repy a kukurice. Je to územie, ktoré sa nachádza v blízkosti Chemických závodoch, Elektrárni Nováky ako aj betonárskych podnikov. Dotknutí členovia sú názoru, že poľnohospodári v tejto lokalite majú minimálny podiel na znečisťovaní podzemných vôd a nitrátová direktíva sa ekonomicky prejaví na poklese poľnohospodárskej produkcie. Z ich pohľadu je potrebné sprísniť kontrolný režim dotknutých firiem vo vzťahu k ochrane podzemných vôd, nie však vyhlásiť zraniteľnú oblasť Bystričany, nakoľko majú za to, že ide o deštrukčné opatrenie pre miestnych poľnohospodárov, ktorí veľmi citlivo pristupujú pri nitratácií porastov či už anorganickými alebo organickými hnojivami.

**Oravská poľnohospodárska a potravinárska komora Dolný Kubín**

Zásadne nesúhlasí so zaradením obcí v okrese Námestovo obce Klin, Rabča, Rabčice, Sihelné a Zubrohlava do zraniteľných oblastí.

Odôvodnenie:

Tieto obce sú do zraniteľných oblastí zaradené na základe zhoršenej kvality povrchových vôd.

***Stanovisko Ministerstva životného prostredia Slovenskej republiky:***

Ministerstvo životného prostredia Slovenskej republiky nesúhlasí s vypustením hore uvedených obcí zo zoznamu zraniteľných oblastí – z prílohy č. 1.

V rokoch 2008 a 2012 sa vykonalo prehodnocovanie počtu zraniteľných oblastí na základe implementácie smernice Rady 91/676/EHS z 12. decembra 1991 o ochrane vôd pred znečistením dusičnanmi z poľnohospodárskych zdrojov a podľa § 34 zákona č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon). Na základe nového prehodnocovania počtu zraniteľných oblastí v roku 2016 bolo z celkového počtu 1 561 zraniteľných oblastí vyradených zo zoznamu 264 obcí a zaradených 47 obcí. Výsledkom tohto prehodnotenia je určenie 1 344 zraniteľných oblastí, t.j. obcí, kde je potrebné dôsledne uplatňovať požiadavky smernice.

Ministerstvo hospodárstva Slovenskej republiky v predbežnom pripomienkovom konaní v súvislosti s prípravou materiálu „Návrh nariadenia vlády Slovenskej republike, ktorým sa ustanovujú citlivé oblasti a zraniteľné oblasti“ oslovilo viaceré subjekty vrátane Slovenskej poľnohospodárskej a potravinárskej komory a Asociácie zamestnávateľských zväzov a združení SR s otázkou ich záujmu zapojenia do konzultácií. Žiaden so subjektov neprejavil záujem konzultovať pripravovaný materiál.

V rámci schvaľovacieho procesu materiálu „Revízia zraniteľných oblastí pre smernicu Rady 91/676/EH“ sa konalo pracovné stretnutie dňa 24. novembra 2016 na VÚVH/MŽP SR, za účasti všetkých riešiteľov z rezortu životného prostredia a rezortu pôdohospodárstva a súčasne aj zástupcov MŽP SR, MPRV SR, Slovenskej poľnohospodárskej a potravinárskej komory a Agrárnej komory Slovenska. Návrh materiálu navrhoval 246 obcí vyradiť a 47 obcí zaradiť do zoznamu zraniteľných oblastí. Návrh materiálu bol prijatý bez pripomienok.

Dôvodom zaradenia obcí do zraniteľných oblastí boli najmä vysoké koncentrácie dusičnanov v podzemných vodách na monitorovacom objektoch, kde namerané hodnoty presiahli limitnú hodnotu 50 mg/l.

Ďalším dôvodom je tá skutočnosť, že spadajú do oblasti s najvyšším stupňom vodnej erózie. V systéme povrchových vôd je vodná erózia závažným faktorom ovplyvňujúcim kvalitu a stav vôd nielen v danom mieste, ale aj v nižšie položených úsekoch vodných tokov a v rámci povodia

Z dôvodu predchádzania uvedeným nežiaducim vplyvom je nevyhnutné zavádzať preventívne opatrenia na zamedzenie zhoršovania stavu a kvality povrchových vôd, napríklad správnou poľnohospodárskou praxou, protieróznymi opatreniami na poľnohospodárskej pôde, technologickou disciplínou, hnojením najmä v obciach zaradených do zraniteľných oblastí.